Anne Grete Holmsgaard (SF), 2007-01-16:
Der er formentlig ikke mange af dem, der lytter til eller ser den her debat, der overhovedet har hørt om EU-Middelhavs-partnerskabet og samarbejdet mellem 35 lande, der alle sammen ligger rundt omkring Middelhavet, bortset fra at EU også strækker videre. Og på den måde kan man sige, at hr. Morten Messerschmidt måske spiller på en let bane.
Jeg tror imidlertid på fornuften, og jeg tror på, at langt de fleste mennesker godt kan se, at det ikke kan være rigtigt, det, hr. Morten Messerschmidt står og siger heroppe med sin konspirationsteori om, at dette er en politisk ramme om en skjult plan, der handler om at lave et storrige.
Et islamisk-europæisk storrige, sagde hr. Morten Messerschmidt, er den skjulte ramme for at gøre os alle sammen nationalt hjemløse – det var en del af det, hr. Messerschmidt også sagde – og han må advare mod den nye islamfascisme.
Den nye islamfascisme.
Hvad er det for noget?
Om faren ved den islamiske befolkningseksplosion.
Hvad er det for noget?
Jeg gætter også på, at en del medlemmer af partierne Venstre og Konservative eller de, der stemmer på Venstre og Konservative, vil føle sig meget, meget ilde til mode, når og hvis de hører det her.
For at være i klub med et parti, der har en ordfører, der kan stå og bruge en terminologi, der i den grad har paralleller til terminologien i 1920’erne og 1930’erne i Tyskland, synes jeg simpelt hen er meget, meget ubehageligt.
Jeg synes, det er meget ubehageligt, når man spiller på angst, når man spiller på skræmmebilleder, når man spiller på fjendebilleder, som hr. Morten Messerschmidt gør i den her sag.
Jeg synes virkelig, det er ubehageligt, og jeg vil opfordre alle til at bruge deres sunde fornuft og sige: Det her er politisk manipulation, det har ikke noget med realiteterne at gøre.
Vi synes i SF, det er fornuftigt at have det her samarbejde.
Vi synes, at det på mange måder måske ikke har kastet helt så meget af sig, som vi kunne have håbet på, men jeg vil i hvert tilfælde godt sige, at det her er lige så fornuftigt som det, der var grundlaget for EU i sin tid, nemlig samarbejde mellem lande, der havde stået fjendtligt over for hinanden.
Tyskland og Frankrig havde ikke bare stået fjendtligt over for hinanden, de havde været i centrum i to verdenskrige inden for under 50 år med millioner af dræbte og lemlæstede i endnu større antal til følge.
EU blev skabt på at skabe dialog, skabe samarbejde, skabe forståelse af, at man lærer hinanden at kende, ikke at man bliver ens eller ensarter noget, men at man samarbejder.
Det her er så, kan man sige, den overordnede ramme om det samarbejde, som vi har brug for omkring Middelhavslandene.
Vi står langt fra hinanden på mange områder.
Men lad mig så også tage fat på nogle af myter, der ligger omkring det her.
Jeg tror, det er en almindelig opfattelse, at den illegale immigration er taget voldsomt til i EU, men det er den faktisk ikke.
Den illegale immigration, for vi har jo ikke nogen legal immigration fra Nordafrika, er faktisk ikke vokset over de seneste par år.
Den har nogenlunde den samme størrelse, som den har haft i de seneste mange år.
Noget andet, jeg godt vil sige noget om, er myten om, at vi kan klare os fint uden nordafrikanerne – det kan vi faktisk ikke.
Også når vi ser på dagens Europa, er vi dybt afhængige af den illegale arbejdskraft, der arbejder navnlig i Spanien, Italien, Grækenland og Frankrig.
En stor del af de tomater, danskerne med stor fornøjelse sidder og spiser på deres frokost- eller middagsborde, er produceret af illegale indvandrere.
Nordafrikanerne har også brug for det.
Vi har brug for det, og vi ved faktisk, at immigranter er en større økonomisk kilde til udvikling end den samlede ulandsbistand, som alle lande yder på globalt plan.
Pengene fordeles ikke ens, men når man ser på det som en samlet sum, så giver de penge, immigranter sender hjem, faktisk et større bidrag til økonomisk udvikling, end ulandsbistanden giver.
Er vi så for i SF, at den illegale immigration skal fortsætte?
Nej, det er vi ikke.
Vi mener, at vi har et stort behov på europæisk plan for at skabe nogle fælles regler, så vi kan få en organiseret immigration.
Vi mener, vi har brug for en immigration.
De siger omkring 20 millioner over de næste 30 år.
Jeg ved ikke, om det er en opfattelse, som udenrigsministeren også deler, eller om der ligger en selvstændig dansk vurdering af, hvor mange immigranter vi egentlig har brug for at få ind i Europa for at kunne fortsætte den økonomiske velstand, som vi har i de europæiske lande.
Men vi har brug for immigration, og vi har brug for, at den bliver velorganiseret.
Vi har brug for, at der er fælles regler om den.
Vi kan ikke klare det med FRONTEX, det er EU’s fælles grænseagentur, altså dem, der tager sig af at sikre de ydre grænser omkring EU.
Men selv med nok så stærkt et FRONTEX vil vi aldrig nogen sinde kunne holde illegale immigranter ude.
Vi ved også, at de illegale immigranter arbejder under nogle ganske forfærdende vilkår, faktisk slavelignende vilkår.
Det er derfor vigtigt, at vi får en fælles politik, og også at vi får en indvandring.
I øvrigt er det sådan mig bekendt, at Dansk Folkeparti selv har sagt ja til både greencardordningen, altså, at folk, der har over en vis årlig indtægt, kan komme ind i Europa, og til jobkortordningen.
Der er mig bekendt heller ikke i de regler noget, der siger, at de mennesker, der kommer ind på greencard- eller jobkortordningen, ikke må komme fra Nordeuropa.
Så vi har brug for at videreudvikle det her område.
Den anden ting, jeg kort vil sige noget om, er frihandel.
Udenrigsministeren sagde, som sandt naturligvis er, at der er en målsætning om, at vi skal have et frihandelsområde, der dækker Nordafrika i 2010, men at det næppe nås.
Det tror jeg bestemt heller ikke at det gør.
Men jeg vil gerne spørge udenrigsministeren, hvornår den danske regering sigter efter at det nås.
Jeg vil også gerne spørge om, om det ikke er korrekt, at netop de nordafrikanske lande er dem, der vil have relativt størst fordel af, at vi får fjernet EU’s skadelige landbrugsstøtte, og at det også frem for så meget andet vil være noget af det, der vil kunne sikre den økonomiske udvikling i Nordafrika, som gør, at færre mennesker er villige til at sætte livet på spil for at indvandre ulovligt til Europa eller arbejde under nogle fuldstændig uacceptable arbejdsvilkår.
Så vil jeg til allersidst blot sige, at vi stemmer for det forslag til vedtagelse, der er fremsat af Venstre og Konservative.